# Հիմնավորում

# ՀՀ Կոտայքի մարզի Ծաղկաձոր համայնքի ավագանու 2024 թվականի հուլիսի 12 -ի թիվ 95 որոշման

***ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ  ԿՈՏԱՅՔԻ  ՄԱՐԶԻ   ԾԱՂԿԱՁՈՐ  ՀԱՄԱՅՆՔԻ  2025 -2027 ԹՎԱԿԱՆՆԵՐԻ  ՄԻՋՆԱԺԱՄԿԵՏ  ԾԱԽՍԵՐԻ ԾՐԱԳԻՐ***

      Հայաստանի  Հանրապետության  Կոտայքի մարզի Ծաղկաձոր համայնքի 2025-2027 թվականների միջնաժամկետ ծախսերի ծրագիրը (այսուհետ` ՄԺԾԾ), լինելով համայնքի եկամուտների ձևավորման ու ծախսերի կատարման տարեկան ֆինանսական ծրագրերի ուղենիշային փաստաթուղթ, ուղղվում է տեղական ինքնակառավարման մարմիններին օրենքով վերապահված լիազորությունների շրջանակներում համայնքային ծրագրերի իրականացմանը: Այն ակնկալվող եկամուտների և առաջարկվող ծրագրերի ու միջոցառումների համապարփակ թվարկումն է  ֆինանսական տարիների համար՝ տեղական ինքնակառավարման մարմինների գործունեության յուրաքանչյուր բնագավառում:

Հայաստանի Հանրապետության Կոտայքի մարզի Ծաղկաձոր համայնքի 2025-2027 թվականների միջնաժամկետ ծախսերի ծրագիրն ակնկալում է եկամուտների և ծախսերի արդյունավետ կառավարում, ոլորտային տարբեր ծրագրերի իրականացման պլանավորված մոտեցում, ուղղակի և ելքային արդյունքների ձեռքբերում՝ միաժամանակ կիրառելով նոր որակի և մակարդակի կառավարում: Համայնքի միջնաժամկետ ծախսերի ծրագիրը համայնքի հնգամյա զարգացման ծրագրի դրույթների իրագործման հիմնական գործիքն է, որը հնարավորություն է տալիս առավել իրատեսական և առարկայական դարձնել նախատեսվող ծրագրերը: Համայնքի հնգամյա զարգացման պլանը երկարաժամկետ ծրագիր է, որը հաստատվում է մեկ անգամ ավագանու լիազորությունների ամբողջ ժամանակահատվածի` 5 տարվա համար, իսկ համայնքի միջնաժամկետ ծախսերի ծրագիրը մշակվում և հաստատվում է յուրաքանչյուր տարի` առաջիկա 3 տարիների համար: Այն հստակեցնում է եռամյա ժամանակահատվածում համայնքի ծախսային քաղաքականությունը տարեկան կտրվածքով` հնարավորություն տալով համայնքի համար միջնաժամկետ հատվածում կառավարելու համայնքի ֆինանսական ռեսուրսները և ստեղծելու պատշաճ ծրագրային հիմքեր առաջիկա տարվա համայնքի բյուջեի նախագծի մշակման համար:

# Ծաղկաձոր համայնքի բյուջեի ՄԺԾԾ ոլորտային գերակայությունները

Համայնքային ոլորտային գերակայությունները որոշվում են ինչպես համայնքների զարգացման հնգամյա ծրագրերի գերակայությունների, այնպես էլ Հայաստանի Հանրապետության կառավարության ծրագրերի առաջնահերթ ուղղությունների հիման վրա: Հիմք ընդունելով Հայաստանի Հանրապետության կառավարության ծրագրերի առաջնահերթ ուղղությունները և հաշվի առնելով համայնքի խնդիրները` համայնքն իր առջև դրել է հետևյալ գերակայությունները՝

* Բարելավել համայնքի ֆինանսական վիճակը՝ ճշգրտելով անշարժ գույքի հարկի բազաները, բարձրացնելով սեփական եկամուտների հավաքագրման մակարդակը և նպատակային օգտագործելով բյուջետային միջոցները։
* Բարձրացնել բնակչությանը և տնտեսվարող սուբյեկտներին մատուցվող համայնքային ծառայությունների և այլ լրացուցիչ ծառայությունների մակարդակն ու որակը:
* Իրականացնել համայնքի ֆինանսատնտեսական և հաշվապահական հաշվառման գործունեության արդյունավետ կազմակերպում՝ համադրելով ֆինանսական ծրագրերի (hանրային հատվածի հաշվապահություն, ՀՀ ՖՆ գանձապետարանի ծրագիր) և ամփոփ հաշվեկշիռների հրապարակայնություն ՀԿՏՀ-ում:
* Իրականացնել կրթության, մշակույթի և սպորտի բնագավառների համայնքային ենթակառուցվածքների պահպանման, շահագործման, նորոգման, գույքային վերազինման և այլ աշխատանքներ:
* Կապիտալ ներդրումներ կատարել համայնքի բնակարանային, կոմունալ տնտեսության բարեկարգման, ճանապարհային տնտեսության բնագավառներում, ավելացնել փողոցային լուսավորությունը, առկա լուսավորության համակարգը փոխարինելով էներգախնայող լուսատուներով։
* Աջակցություն ցուցաբերել և իրականացնել միջոցառումներ համայնքի բնակչության՝ խոցելի խմբերին, բազմազավակ ընտանիքներին, հաշմանդամներին ֆինանսական կամ նյութական օգնություն տրամադրելու գործում։
* Խթանել համայնքում գենդերային, հաշմանդամության և խոցելի խմբերի համար ծրագրերի իրականացումը:
* Իրականացնել օրենքով համայնքի ղեկավարին վերապահված լիազորություններ՝ պաշտպանության և արտակարգ իրավիճակների պայմաններում գործողություններ իրականացնելու ոլորտում։

Համայնքի ՄԺԾԾ-ն նախագծվել է ղեկավարվելով «Հայաստանի Հանրապետության բյուջետային համակարգի մասին» և «Տեղական ինքնակառավարման մասին» Հայաստանի Հանրապետության օրենքներով:

Համայնքի զարգացման հիմնական ուղղությունները միտված են բնակչության կենսական մակարդակի բարելավմանը, շրջակա միջավայրի պահպանմանը, համայնքում հարմարավետ ու բարեկեցիկ միջավայրի ստեղծմանը, համայնքային ենթակառուցվածքների արդիականացմանն ու զարգացմանը:

Համայնքային կառավարման ոլորտում իրականացվում են համայնքային ծառայության կատարելագործման, տեխնիկական վերազինմանն, ինչպես նաև համայնքային ծառայողների կարողությունների զարգացմանն ուղղված միջոցա­ռում­նե­ր:

Տնտեսության ոլորտում շարունակվում են ներդրումները ճանապարհային տրանսպորտի, առևտրի և տնտեսական զարգացման, քա­ղա­քա­շինության, անշարժ գույքի կադաստրի, գյուղա­տնտեսության և ջրային տնտեսության, էներգետիկայի և բնապահ­պա­նութ­յան ոլորտ­նե­րում (համա­պատասխան ծրագրերի առկայության պայմաններում):   
 Բնապահպանության բնագավառում կարևորվում են աղբահանության և սանիտարական մաքրման, այդ թվում՝ անօրինական աղբանոցների վերացման, ինչպես նաև թափոնների կառավարման գործընթացների, միջոցառումների ու են­թածրագրերի, տարածքների կանաչապատման, բնապահպանական այլ միջոցառումների իրակա­նացումը:   
 Տրանսպորտի և կապի բնագավառում իրականացվելիք ծախսային քաղա­քա­կա­նու­թ­յան հիմնական գե­րակայություններն են ներհամայնքային ճանապարհների հիմնանորոգումը: Տնտեսական զարգացման բնագավառի հիմնական գերակա ուղղությունն է տեղա­կան զբոսաշրջության զարգացման, արևային էներգիայով աշխատող օբյեկտների կառուցման միջոցառումների իրակա­նացումը:   
 Եկամուտները շարադրող մասը պարունակում է առաջիկա երեք տարիների համար եկամուտների մասին բովանդակային ու հաշվարկային հիմնավորումներ, եկամուտների ուղղությամբ աշխատանքների ընթացքի գնահատականի և նախորդ տարվա համայնքի բյուջեով եկամուտների ցուցանիշների փոփոխությունների վերաբերյալ` նախորդ երեք տարվա համայնքային բյուջեով եկամուտների քաղաքականության նպատակների ցուցանիշների նկատմամբ շեղումների կամ փոփոխությունների բացատրություն, երեք տարվա կտրվածքով բոլոր տեսակի եկամուտների ուղղությամբ կանխատեսումների վերաբերյալ:

Ծախսային քաղաքականությունը պարունակում է այն արդյունքները, որոնց համայնքը ցանկանում է հասնել իրականացվելիք ծրագրերի շրջանակներում ծախսեր կատարելու միջոցով, ինչպես նաև այն ծախսային գործոնները, այդ թվում ` ակնկալվող տնտեսական և սոցիալական միտումները, որոնք կանխատեսվող ժամանակաշրջանի ընթացքում կազդեն իրագործվող ծախսերի վրա: Ծաղկաձոր համայնքի  համար առաջիկա տարիներին կարևոր է տնտեսական միջոցառումների իրականացումը, եկամուտների ու բոլոր այլ ռեսուրսների նպատակային վերաբաշխումը, բնակչության բարեկեցության աճը:

**Հայաստանի Հանրապետության Կոտայքի մարզի Ծաղկաձոր համայնքի եկամուտները**

***Հարկեր`***

2025-2027 թվականների Ծաղկաձոր համայնքի միջնաժամկետ ծախսային ծրագրում առաջիկա երեք տարիների համար համայնքի եկամուտները պլանավորելիս հիմք են հանդիսացել օրենքով սահմանված և նախորդ երեք տարիներին հավաքագրված միջին ցուցանիշները։

Հարկերը հաշվարկելիս հիմք են հանդիսացելհամայնքում պարտադիր կիրառվող անշարժ գույքի հարկի և փոխադրամիջոցների գույ­քահարկի ցուցանիշները: Համաձայն Հայաստանի Հանրապետության հարկային օրենսգրքի՝ անշարժ գույքի հարկի և փոխադրամիջոցների գույ­քահարկի գումարները ենթակա են վճարման համայնքի բյուջե: Անշարժ գույքի հարկ և փոխադրամիջոցների գույքահարկ վճարողների, դրանց առանձին խմբերի, ինչպես նաև հարկ­ման որոշ օբյեկտների համար ՀՀ օրենս­դրու­թյամբ սահմանված են հարկային արտոնություններ: Միևնույն ժամանակ համայնքների բյուջեների նախագծերում տեղական հարկերի մուտքերի կանխատեսման ժամանակ անհրաժեշտ է հիմք ընդունել յուրաքանչյուր հարկատեսակի համար հաշվարկային գումարները, գնահատել պլանավորվող տարվա սկզբի դրությամբ կու­տակվելիք ապառքների փոփոխության (մարման և/կամ նոր ապառքների առաջացման) դի­նա­միկան և հարկային օրենսդրության հնարավոր խախտումների համար հաշվարկվելիք տույ­ժերի և տուգանքների գծով համայնքի բյուջե գանձվելիք գումարների ծա­վալ­ները (այսինքն` գնահատել նշված հարկատեսակների գծով համայնքի բյուջեի եկամուտների պոտենցիալ մակարդակը): Իրատեսական կանխատեսումների համար անհրաժեշտ է հաշվի առնել նաև նախորդ տա­րիներին այդ հարկերի գանձելիության մակարդակը, ինչպես նաև այս բնագավառում առ­կա խնդիրների առաջացման պատճառները ու դրանք հաղթահարելու հնարավորությունները: Անշարժ գույքի հարկի կանխատեսումներում անհրաժեշտ է հաշվի առնել, որ անշարժ գույքի հարկով հարկման բազա են համարվում անշարժ գույքի հարկով հարկման նպատակով անշարժ գույքի շուկայական արժեքին մոտարկված կադաստրային գնահատման կարգը սահմանող օրենքով սահմանված կարգով գնահատված՝ հողամասերի և (կամ) դրանց բարելավումների շուկայական արժեքին մոտարկված կադաստրային արժեքները: Բացի այդ, նույն հարկային օրենսգրքով սահմանվել է, որ 2021 թվականի, հաշվետու տարվա համար անշարժ գույքի հարկը (բացառությամբ գյուղատնտեսական նշանակության հողերի) հաշվարկվում է անշարժ գույքի շուկայական արժեքին մոտարկված կադաստրային արժեքների և ՀՀ հարկային օրենսգրքի 229-րդ հոդվածի 1-ին մասի 2-7-րդ կետերով սահմանված դրույքաչափերի արտադրյալի 25 տոկոսի չափով, 2022 թվականի համար՝ 30 տոկոսի չափով, 2023 թվականի հաշվետու տարվա համար՝ 35 տոկոսի չափով, 2024 թվականի հաշվետու տարվա համար՝ 50 տոկոսի չափով, 2025 թվականի հաշվետու տարվա համար՝75 տոկոսի չափով և 2026 թվականի հաշվետու տարվա և հետագա հաշվետու տարիների համար՝ 100 տոկոսի չափով:

**Տեղական տուրքեր և վճարներ՝**

Տեղական տուրքերի գծով համայնքի բյուջեի եկամուտների հաշվարկման համար կարևոր է բազայի գնահատումը, քանի որ տեղական տուրքերը և դրանց դրույքաչափերը սահմանվում են համայնքի տարեկան բյուջեի հաստատումից առաջ: Պլանային թվերը  կազմվել են հիմք ընդունելով Հայաստանի  Հանրապետության Կոտայքի մարզի Ծաղկաձոր համայնքի ավագանու 2023 թվականի դեկտեմբերի 21-ի թիվ 143-Ն «Հայաստանի Հանրապետության Կոտայքի մարզի Ծաղկաձոր համայնքի տեղական տուրքերի և վճարների 2024 թվականի դրույքաչափերը սահմանելու մասին» որոշմամբ հաստատված դրույքաչափերը: Նույն մոտեցմամբ իրականացվում է նաև տեղական վճարներից համայնքի բյուջեի մուտքերի կան­խատեսումը։ Ծաղկաձոր համայնքում տեղական տուրքերի և վճարների դրույքաչափերը սահմանելիս ավագանին առաջնորդվել է գոտիավորման սկզբունքով, գոտի համարելով համայնքի կազմում առկա յուրաքանչյուր բնակավայրը։

**Պաշտոնական դրամաշնորհներ**

«Հայաստանի Հանրապետության բյուջետային համակարգի մասին» ՀՀ օրենքին հա­մա­պատասխան համայնքների բյուջեների վարչական մասի եկամուտների կազմում նախատեսվում են պետական բյուջեից ստացվող պաշտոնական դրամաշնորհները: Պետական բյուջեից հատկացվող ֆինանսական համահարթեցման դոտացիա­ների գումարները հաշվարկվում են լիազորված պետական մարմնի կողմից` «Ֆինանսական հա­մա­հարթեցման մասին» Հայաստանի Հանրապետության օրենքով սահմանված սկզբունքներին համապատասխան: Նախատեսվում է նաև պետական բյուջեից տրամադրվող նպատակային հատկացումներ՝ սուբվենցիաներ, որոնք տրամադրվում են կնքված պայմանագրերի համապատասխան:

**Այլ եկամուտներ՝**

Ծաղկաձոր համայնքի այլ եկամուտներն են համայնքի և համայնքային ոչ առևտրային կազմակերպությունների կողմից քաղա­քա­ցա­իրավական պայմանագրերի համապատասխան գանձվող վճարները՝ համայնքի սեփականությունը հանդիսացող գույքի վարձակալության կամ կառուցապատման իրավունքի դիմաց գանձվող վարձավճարները, որոնց հաշվարկման ժամանակ հիմք է ընդունվել նախորդ տարիների համար կնքված պայմանագրերի ցուցանիշները: Վարձակալության հանձնվող հողերի վարձակալական վճարները չպետք է պակաս լինեն այդ հողերի համար հաշվարկվող անշարժ գույքի հարկի մեծությունից, իսկ այս եկամտատեսակի գծով կանխատեսվող գումարները պետք է ներառեն առկա ապառք­ների մարումից մուտքերը: Այլ եկամուտ են նաև վարչական իրավախախտումների համար տեղական ինքնակառավարման մար­մին­նե­րի կողմից պատասխանատվության միջոցների կիրառումից եկամուտները, համայնքային ենթակայության նախադպրոցական ուսումնական հաստատության ծառայությունից օգտվողների համար և համայնքային ենթակայության արտադպրոցական դաստիարակության հաստատության ծառայություններից օգտվողների համար, աղբահանության համար գանձվող տեղական վճարները, ինչպես նաև ընթացիկ ոչ պաշտոնական դրամաշնորհները, որը տրամադրվում է կազմակերպությունների կողմից սոցիալ – տնտեսական զարգացման ոլորտում ստանձնած պարտավորություններից:

**Հայաստանի Հանրապետության Կոտայքի մարզի Ծաղկաձոր համայնքի ծախսերը**

Համայնքի բյուջեի նախագիծ կազմելիս` հիմքում դրվում է համայնքի ՄԺԾԾ-ն՝ տվյալ բյուջետային տարվա հիմնախնդիրների լուծման համար անհրաժեշտ ֆինանսական միջոցների պլանավորման հիման վրա:

Առաջիկա երեք տարվա՝ համայնքի ՄԺԾԾ մշակման նպատակն է հնարավորություն ստեղծել համայնքի համար միջնաժամկետ հատվածում կառավարելու համայնքի ֆինանսական ռեսուրսները: Համայնքի բյուջեի ծախսերը պլանավորվել է հաշվի առնելով աշխատավարձի փաստացի հաշվարկը և նախորդ երեք տարիների միջինացված թվերը։  
Համայնքային ոչ առևտրային կազմակերպություններին բյուջեից հատկացվում է սուբսիդիա՝ իրենց կողմից ներկայացված հաշվարկների հիման վրա։ Համայնքի ղեկավարի, նրա աշխատակազմի և բյուջետային հիմնարկների աշխատողների աշխատանքի վարձատրության չափերը որոշելիս համայնքի ղեկավարը ղեկավարվում է «Տեղական ինքնակառավարման մասին» ՀՀ օրենքի 28-րդ և 34-րդ հոդվածների դրույթներով:   
Կապիտալ ծախսերը պլանավորել ենք հաշվի առնելով 2022-2027 թվականների հնգամյա զարգացման ծրագիրը և ներկայացված սուբվենցիոն ծրագրերը։

Հայաստանի Հանրապետության համայնքների տնտեսական և սոցիալական ենթակառուցվածքների զարգացմանն ուղղված սուբվենցիոն ծրագրերի շրջանակներում Ծաղկաձոր համայնքում 2025 թվականին իրականացվելում են հետևյալ ծրագրերը.

1. Համայնքային ճանապարհների ասֆալտապատում ծրագրերը:

*Ճանապարհները կատարում են կարևոր գործառույթ ժամանակակից հասարակության մեջ՝ ապահովելով մարդկանց, ապրանքների և ծառայությունների շարժունակության բարձրացում: Դրանք նաև առանցքային դեր են խաղում համայնքային կյանքի առաջընթացի մեջ և խթանում են սոցիալ-տնտեսական աճը: Այս ծրագրի շահառուներն են հանդիսանում ոչ միայն Ծաղկաձոր համայնքի բնակիչներ, այլ նաև հյուրեր և զբոսաշրջիկներ, հետևաբար համայնքում ավելանալու է ինչպես բնակիչների, այնպես էլ զբոսաշրջիկների թիվը, կառուցվելու են բազմաթիվ հասարակական նշանակության օբյեկտներ, հետևաբար ճանապարհի անմխիթար վիճակը չի կարող բավարարել նման ծանրաբեռնվածություն: Ճանապարհի ասֆալատապատումից հետո բնակչության և մեքենաների տեղաշարժը կկարգավորվի և կդառնա ավելի անվտանգ և հարմարավետ:*

1.1 Ծաղկաձոր համայնքի ՝ Ծաղկաձոր քաղաքի Կեչառեցի փողոցի բնական քարով մայթերի կառուցման աշխատանքներ. ծրագրի արժեքը կազմում է 70 000 000 դրամ, որի 45%-ը կամ 31 500 000 դրամը պետք է հատկացվի համայնքային բյուջեից:

1.2 Ծաղկաձոր համայնքի ՝ Ծաղկաձոր քաղաքի Կեչառեցու փողոցի ասֆալտապատման, կառուցման աշխատանքներ. ծրագրի արժեքը կազմում է 90 000 000 դրամ, որի 65%-ը կամ 58 500 000 դրամը պետք է հատկացվի համայնքային բյուջեից:

1.3 Ծաղկաձոր համայնքի Հանքավան բնակավայրի 3-րդ փողոց 1-ին և 3-րդ նրբանցքների կպիտալ վերանորոգման՝ ասֆալտապատման, Մարմարիկ բնակավայրի 2-րդ, 3-րդ փողոց 2 նրբ., 5-րդ, 6-րդ փողոցների կապիտալ վերանորոգման՝ ասֆալտապատման և ջրահեռացման համակարգի աշխատանքներ. ծրագրի արժեքը կազմում է 110 000 000դրամ, որի 40%-ը կամ 44 000 000 դրամը պետք է հատկացվի համայնքային բյուջեից:

2. Նախատեսվում է Ծաղկաձոր քաղաքում իրականացնել ժամանցային այգու կառուցման աշխատանքներ: Ծրագրի արժեքը կազմում է 200 000 000 դրամ , որի 70%-ը կամ 140 000 000 դրամը պետք է հատկացվի համայնքային բյուջեից: Ծրագրի իրականացումը կնպաստի զբոսաշրջային ակտիվ սեզոնի երկարաձգմանը, այցելությունների աճին և հանգստի այլընտրանքային տարբերակների ավելացմանը:

3. Համայնքային փողոցների լուսավորության համակարգի արդիականացման ծրագրերը:

Փողոցային լուսավորությունն օգնում է նվազեցնել գիշերային վթարները՝ բարելավելով տեսանելիությունը, նվազեցնել հետիոտնի վրաերթի դեպքերը: Փողոցային լուսավորությունը թույլ է տալիս մարդկանց ավելի ապահով զգալ և օգնում է նվազեցնել հանցագործության թիվը: Երթուղու լուսավորությունը կարող է նաև նվազեցնել մեքենայի լուսարձակների փայլը:

3.1 Ծաղկաձոր համայնքի Աղավնաձոր բնակավայրի արտաքին լուսավորության համակարգ արդիականացման աշխատանքներ. ծրագրի արժեքը կազմում է 77 000 000դրամ, որի 50%-ը կամ 38 500 000 դրամը պետք է հատկացվի համայնքային բյուջեից:

3.2 Ծաղկաձոր համայնքի Մարմարիկ բնակավայրի արտաքին լուսավորության համակարգի արդիականացման աշխատանքներ. ծրագրի արժեքը կազմում է 49 000 000 դրամ, որի 50%-ը կամ 24 500 000 դրամը պետք է հատկացվի համայնքային բյուջեից:

3.3 Ծաղկաձոր համայնքի Մեղրաձոր բնակավայրի 2-րդ, 3-րդ , 6-րդ, 7-րդ, 8-րդ փողոցների շարունակելի հատվածների և 10-րդ փողոցի կապիտալ վերանորոգման՝ ասֆալտապատման աշխատանքներ. ծրագրի արժեքը կազմում է 166 500 000 դրամ, որի 50%-ը կամ 83 250 000 դրամը պետք է հատկացվի համայնքային բյուջեից:

3.4. Ծաղկաձոր համայնքի Արտավազ-Փյունիկ բնակավայրի արտաքին լուսավորության համակարգի արդիականացման աշխատանքներ. ծրագրի արժեքը կազմում է 77 000 000 դրամ, որի 50%-ը կամ 38 500 000 դրամը պետք է հատկացվի համայնքային բյուջեից:

3.5 Ծաղկաձոր համայնքի Հանքավան և Մեղրաձոր բնակավայրերի արտաքին լուսավորության համակարգի արդիականացման աշխատանքներ. ծրագրի արժեքը կազմում է 168 000 000 դրամ, որի 50%-ը կամ 84 000 000 դրամը պետք է հատկացվի համայնքային բյուջեից:

Ծրագրերի արժեքները կարող է փոխվել կախված մրցույթների արդյունքներից:

**Հայաստանի Հանրապետության Կոտայքի մարզի Ծաղկաձոր համայնքի 2025-2027թթ. կանխատեսվող դեֆիցիտը**

2025-2027թթ. կանխատեսվող դեֆիցիտի և հավելուրդի ֆինանսավորման աղբյուրների կազմում արտացոլվում է բյուջեի վարչական և ֆոնդային մասերի տարեսկզբի ազատ մնացորդները: